  Виталий Пронин Галина СемёноваТа визьмо, чебер но адӟем карымон нылкышноез трос нылпиё анай шуыны луоз: Галина Самоделкина 15-тӥ арзэ ини кивалтэ Красногорск ёросысь нылпи юртэн. Галина Геннадьевна - Удмуртиысь дышетон удысысь дано ужась, ужысь ветеран,  сое 2 пол бырйылӥзы ёрос Кенеше депутатэ. Нылпиосын сюлмысь тыршемез пусъемын Данъян грамотаосын но Удмуртилэн Тӧроезлэн Таукаронэныз.Туннэзэ ӵуказелы уг кельто- Мон вордскемын Красногорскын ик, трос нылпиё семьяын, - шуэ Галина Самоделкина. - Самой бадӟымез ныл, бӧрсям 7 сузэр-вынъёсы. Ӵемысь мон вылэ усе вал соос сярысь сюлмаськон. Соин ик дырызлэсь вазь бадӟым будӥ кадь, соин, лэся, пичиысен ик тодӥсько ни вал: ужало нылпиосын. 1970-тӥ арын нылпи садэ няняе интыяськи. Соку пиналъёсын ужан мылкыды эшшо пуромиз. Озьы пыри Сарапулысь педучилищее. Сое йылпумъяса, бертӥ вордскем палъёсам, интыяськи нылпи садэ воспитателе. Бӧрысьгес тодон-валанме будэтӥ на Глазовысь педагогикая кун институтын. Куинь ар ортчыса, бызи, кузпалэным кык пи вордӥмы. Пичиезлы 2 арес тырмем бере нош ик садике вамыштӥ. Отын сыӵе учыр луиз: нылпи садэн кивалтӥсьмес ужысьтыз мозмытӥзы, со интые огдырлы директоре юнматӥзы монэ. Со огдыр кыстӥськиз 25 ар. Нялтас вераса, детсадмы 3 юртын интыяськемын вал: ужась коллективмы - 80 адями, тэшкылиос - 14 группа. Секыт вал. Но уж борды басьтӥськиськод ке, сое рос-прос лэсьтыны кулэ, кышканы дыр но ӧй вал. Мон бӧрысь валай ини, та уж монэ кыдатӥз, шуг-секытъёсты вормыны, калыкен огкыл шедьтыны дышетӥз шуыса. Азьло но, али но аслым  шуисько: туннэ быдэстоно ужез ӵуказелы эн кельты, аскы мукет сюлмаськонъёс шедёзы.2000-тӥ аръёсы, котькытын сямен ик, ёросамы но нылпиос ичи вордскыны кутскизы. Садикмылэн одӥгез юртэз, Агриколь гуртысез, пытсаськиз. 2001-тӥ арын тулыс мыным шуизы: садикез тупатъяно-выльдоно но нылпи юрт усьтоно. Озьы Красногорскын 2001-тӥ арын 14-тӥ куартолэзе детдом кылдӥз, нош 1-тӥ куарусёнэ ми Красногорск ёросысь анай-атайтэк но утялтӥсьтэк кылем пиналъёсты, шаерысьтымы нылпи юртъёсысь  бичаса, дорамы вайимы. Районысьтымы мумы-бубытэк кылем пиналъёс со вакытэ улӥзы Алнашысь, Глазовысь, Воткинскысь, Кезысь нылпи юртъёсын. Асьме ёросысь сяна, татчы лыктӥзы мукет районъёсысь но, сомында вал сиротаос. Ваньзэ-ӧвӧлзэ 57 пинал люкаськиз. Туннэ соос 41 кузя. Ужасьёсы - 50 мурт, но куинез декретын, куд-огез 2 интыын тырше. Кинлэн ке юанэз кылдоз: малы кулэ сомында ужасьёс? Но милям уй-нунал тыршоно ук, эмчиос, воспитательёс, котельнойын ужась котьку интыязы луыны кулэ - ӵук но, ӝыт но, уйин но. Тыл но ву пыртӥ- Нылпи юртэз усьтыкумы, кин мон доры ужаны куриськиз, ваньзэс кутӥ. Кызьы адямиез валалод, ужын эскерытэк? Бен, куд-ог дыръя чурыт кариськытэк но ӧз луылы. Куд-огез ачиз ӧз чида пиналъёсын ужаны, куд-огзэ мон кури интызэс мозмытыны. Ноку но ӧй чидалля пиналъёсты ултӥясь муртъёсты, ӧй валалля, али но уг валаськы нылпиосты гажасьтэм-яратӥсьтэм адямиосты. 15-тӥ арзэ кивалтӥсько ини та юртэн. Уг жадиськы вераны: асьмеос визьнодаськом, будэтӥськом пинал лулэз, та нылпиослы асьмеос анай но атай интыын. Нырысь аръёсаз туж секыт вал. Коллектив дась ӧй вал таӵе нылпиосын ужаны, тодон-валанмы но ӧз тырмы, дыр. Пиналъёс но олокытысь но олокыӵеос но вуизы. Нылпи юртын пиналъёс уло, 3 аресысен школаез быдтытозь. Кылсярысь, нырысь араз милемлы 19 аресъем пиез сётӥзы. Школаез быдтэмын ӧвӧл, нылкышноосын кӧла. Ми сое кышномуртъёс дорысь валесысь яке валес улысь поттӥськом но выльысь нылпи юртэ вайиськом вал. Кызьы-о 19 аресъем пиосмуртэ визьмалод на? Дыр ыштэмын ини. Озьы нырысь 2 арзэ секыт вал ужаны. Берло 10-12 арзэ нокыӵе валамтэос, пеган учыръёсмы ӧвӧл. Нылпиос но, татын ужасьёс но одӥг семья кадь. Нош пиналъёсмы милям зэмзэ но туж ӟечесь.Тани туэ гужем жингыртӥзы Дышетонъя но наукая министерствоысь но шуизы: тӥ доры лэзём Ижысь 15 аресъем нылэз. Катя (нимыз воштэмын) улэмын шаерысьтымы нылпи юртын, ялан пега. Ижысь я Пермь улосысь шедьтыса, сое нош ик нылпи юртэ интыяло, Катя нош пегӟе. Сентябре та нылэз вайизы дорамы. Кык кузя келяса лыктӥллям, пегӟемезлэсь кышкаса. Катяен вераськыса, тодӥ: солэн выныз вань. Анаез туэ гужем юыса кулэм, бубизлы та пиналъёс кулэ ӧвӧл. Ныллэсь вынзэ семьяе басьтӥллям, Катялэсь мылкыдзэ юаллямтэ. Дыды 7-тӥ классозь гинэ дышетскемын. 15 аресаз со оломае но адӟемын ини, тыл пыртӥ но, ву пыртӥ но потэмын, шуысал мон. Озьы ке но Катя - туж умой ныл. Ми соин 7-тӥ классэз экстерн амалэн ортчимы, али 8-тӥ классын дышетске, уг пега, тамак кысконзэ но куштӥз ини. Малы ке шуоно адӟе, татын нокин уг кыскы. Ижысь нылпи юртысь 3 пиосты вайизы, пель сьӧразы - тамак. Мон шуи, пырон азе куштэ, та берпуметӥ кысконды мед луоз. Катя доры алигес Ижысь эшъёсыз ветлӥзы, быдэс нунал улӥзы. Кошкемзы бере юасько: Катя, тамакен утялтӥзы-а эшъёсыд? Нылаш шуэ: ӵектӥзы вал, но мон тӥледлы кылме сётӥ ук, ӧй кыскы. Ой, шумпотэменым  тыбыраз  топ-топ ик вешай. «Коньдон кулэ, ачим - ӧвӧл»- Мумы-бубытэк яке утисьтэк кылем пиналъёслы вань сюлэм шунытмес сётыны тыршиськомы, нылпи юртын соос асьсэды мурт кадь медаз шӧдэ шуыса. Ми туж шумпотӥськом, пиналъёс семьяязы берытско ке. Тани кемалась ик ӧвӧл 3 пиналэз асьсэ семьяе ик берыктӥмы. Кылсярысь, 2 ар улӥз ми дорын Снежана (нимыз воштэмын). Дыды ачиз шедьтӥз мумизлэсь телефонзэ. Жингыртэм но шуэм: мама, мон татын ук, тӥ монэ вунэтӥды шат? Кышномурт выль семья кылдытэм, юэмысь дугдэм. Суд вал, кышномуртлы берыктэмын анай луон правоез. Нылкышно вуиз дорамы, басьтӥз нылзэ. Табере 10 аресъем Снежана улэ мумиз бордын.Пиналъёслэсь тазалыксэс чакласа возиськомы. Тани туннэ мон Ижысь больницае нуллӥ одӥгзэ нылмес. Наташалы (нимыз воштэмын) 15 арес тырмоз, со чебер кырӟа, котькыӵе ужрадэ мыло-кыдо пыриське, умой дышетске. Дыды вордӥськемын пелькуалемтэк (ушная раковина). Алигес чаклай: мон вазисько, со монэ уг кылы. Юамысьтым ини шуэ: мынам, пе, пель пасе ӵоктаськем.  Нырысетӥ элькун больницаысь врач учкиз Наташаез. Нылмылэн таза пельыз 60 процентлы кылэ, нош мукетыз - чик уг. Нимысьтыз аппаратэн эскерыса, ивортӥзы: Натӥлы кулэ луоз операция. Со сяна, пластическойзэ но лэсьтоно луоз, таиз, пе,  туж дуно операция, но коньдон утчалом. Наташа - сирота. Анаез кылем арын кулӥз туберкулёзлэсь, бубиз азьвыл кулэмын ини, бабушез но улонысь кошкемын. Солэн мумизлэн сузэрез улэ Сочиын. Зарезь дуре ветлыкумы, ӵыжы-выжыез  вуылӥз, Наташаез дораз улыны ӧтиз. Но дыды та иворлы ӧз шумпоты. Наташа шуэ: тодӥсько, малы со монэ басьтыны тырше. Мамае кулэм бере атя (апай),  Глазовысь квартираысьтымы ваньзэ вузаса, Сочие кошкиз. Табере квартирамес но вузамез потэ. Доразы улыны мынӥ ке, коркатэк кылё, солы мон ачим кулэ ӧвӧл, коньдон кулэ. Зарезь дурын шутэтскон- Кык ар талэсь азьло Ижысь огаз турфирмае вазиськи, нылпи юртысь пиналъёсты зарезь дуре нуллэммы луоз-а шуыса. Огез фирма соглаш луиз юрттыны. Пиналъёслы зарезь дурын шутэтскон быдэн 6 сюрс манетэн гинэ усиз (татчы пыре сюрес дун, улон, сиськон). Кылем арын нуллӥ сыӵе пиналъёсты, кудъёсызлэн вань карточкаязы коньдонзы (анай-атайёссылэн тырем алиментъёссы, нош сиротаослэн пенсизы). Пусйыны кулэ, одӥг пинал но нылпи юртысь уксётэк уг поты. Бен, куд-огез коньдон кутыны уг валало. Кылсярысь, огез пимы ар куспын книжкаысьтыз быдэс миллионзэ ӧжыт гинэ ӧз быдты. Соин ик мон малпай, 6 сюрс - со трос коньдон ӧвӧл, нош пиналлэн зарезь дуре ветлэмез кемалы тодаз кылёз. Умой шутэтскем сяна, тазалыксэ юнматоз. Адӟе вал, кыӵе лӧптэм мылкыдын нылпиосмы Сочиысь бертӥзы, мае но ӧз адӟе, кытчы гинэ экскурсиосы ӧз ветлэ. Соослэн шумпотонзы милемлы но паласькиз. Озьы туэ нош ик кузь сюрес вылэ потамы, табере ини Анапае. Но дунъёс будэмен, таиз шутэтскон быдэн 8 сюрс манетэн усиз ини. Пиналъёсты висъяме ӧз поты, соин аслам коньдонэным (50 сюрс манет пунэмаськи) эшшо 5 муртэ сьӧрамы кутӥмы, кинлэн уксёез ӧй вал. Гужем ортчиз, пунэмме ӧй берыкты на, утчасько спонсоръёсты. Ужбергатӥсьёс кризис, ар йылпумъяське шуо. Но мон чик уг жаляськы, со пиналъёсты зарезь дуре нуллӥ шуыса. Лэсьтонтэмзэ но лэсьтод- Араз милемлы 16 миллион 700 сюрс манет висъяське. Ӟеч улон понна, валамон ини, со уггес тырмы. Та коньдон мынэ ваньмызлы: нылпиосты сюдыны-дӥсяны, ужасьёслы уждун тырыны, юртэз но техникаез возьыны, шудонъёслы но мукет. Та дырозь канцтоваръёсын юртто вал спонсоръёс. Туэ тетрадьёс-ручкаос басьтӥмы асьмеос, ужбергатӥсьёс кризис вылэ чӧлско. Трос коньдон кошке «химилы» - мисьтаськон-утялскон арбериослы. Но шуг-секытъёс котькыӵе удысын трос. Мылкыд ке вань, лэсьтонтэмзэ но лэсьтод. Калыкын юнме шуиллямтэ, писпу возиське выжыеныз, адями - эшъёсыныз. Мон тау карисько ӵош ужась эшъёсылы, соос зэмос профессионалъёс. Тросэз татын тыршо нылпи юрт усьтӥськем дырысен ик, мон быдэсак соос вылэ оскиськыны быгатӥсько. Кылсярысь, воспитательёслы Серафима Сергеевна Коряпиналы но Лариса Васильевна Никулиналы, воштӥселы  Ольга Юрьевна Филипповалы, ужъя инструктормылы Юлия Вениаминовна Алексеевалы. Соос гогыенызы бурмемын нылпиос борды но, та юрт борды но. 2012-тӥ арын милям коллективмы Удмурт Республикалэн Данъян пул вылаз пыртэмын вал, со котькуд ужасьмылэн сюлмысь тыршемезлэн емышез.Кызьы верай ини, милям пиналъёсмы туж ӟечесь. Асьсэос мылкыд каро пӧртэм конкурсъёсы пыриськыны. Кылсярысь, алигес республикаямы ортчиз «Шуг-секытъёсты вормон сюрес» вожвылъяськон. Отын сэзь луэмзэс, шонер ыбылӥськыны, ӝог бызьылыны быгатэмзэс возьматӥзы шаерысьтымы нылпи юртъёсысь пиналъёс. Ужрадэз ортчытӥз Ижысь «Благодар» благотворительной фонд. Шумпотыса верасько, Красногорскысь нылпи юртысь команда (2 нылъёс но 8 пиос) 1-тӥ интыен бертӥз. «Благодар» 20 сюрс манет кузьым сётӥз. Та коньдонэн пиналъёсмы спорт арбериос басьтӥзы.Кылем арын вормимы Приволжск федерал округын ортчем «Пичи дырез берыктон» конкурсын но инкуазез утёнлы сӥзем вожвылъяськонын. Пиналъёс вуылӥзы Уфае, Казане, Саранске, Москвае.Дышетӥсьёс но бере уг кылё, алигес ёросамы ортчизы волейболэн шудонъя ӵошатсконъёс, вожвылъяськиз 10 команда. Нылпи юртын ужасьёслэн командазы ваньзэ вормиз но нырысетӥ интые потӥз.Арлы быдэ ми нылпи юртлэсь вордӥськем нуналзэ пусйиськомы. Со ӟеч сямлы пӧрмиз ини. Соку дорамы куное лыкто азьвыл выпускникъёсмы но. Ми соосын шумпотыса пумиськиськом, данъяськиськом. Сюлэмын шуныт луэ, та пиналъёс милемды уг вунэто, нылпи юртэ доразы сямен берто шуыса. Котькудӥз сярысь трос вераны луоз. Кылсярысь, Павел Норсеев, Глазовысь пединститутэз йылпумъяса, семья кылдытӥз. Кузпалыз - психолог, пединститутын ик дышетэ. Паша али ужбергатӥсь луэмын. Татын улыкуз ай, Пашамы, таза улонлы сӥзем конкурсэ пыриськыса, Иерусалиме вуылӥз вал. Яке Макс Филиппов, Глазовысь 32-тӥ училищеез йылпумъяса, армие ветлӥз, дасяське пединститутэ пырыны. Солэн выныз дорамы улэ на, 10-тӥ классын дышетске. Нина Поздеева, Удмурт кун университетэз йылпумъяса, кыкетӥ арзэ ужа ини Ижысь радиозаводын. Та предприятиын практиказэ ортчиз вал, кивалтӥсьёслы кельшем солэн ужамез. Диплом басьтэмез бере Нинаез радиозаводэ ик бухгалтере ӧтизы.Туэ нылпи юртысь 5 пиналмы бадӟым улонэ вамыштӥз, 4-ез дышетскыны пыриз вузэ. Улон азьлань мынэ- Аслам семьяе сярысь верано ке, бадӟымез пие Дмитрий медучилищеез йылпумъяз, армие ветлӥз, тодон-валанзэ будэтӥз Башкириысь пединститутын. Ужа нылпи юртамы медик, психолог луыса. Братэ но, Игорь Геннадьевич Вершинин, татын тырше. Мон тодӥсько: пиналъёс соин ке, ваньмыз умой луоз. Пие кышно но татысь шедьтӥз - нылпи юртэ бухгалтере ужаны лыктэм Красногорскысь ик нылэз. Елена Юрьевна туж визьмо, горд дипломен дышетсконзэ быдтэмын. Бадњым пие монэ внукъёсын шумпоттӥз ини. Матысь адямиосы азе мон 2 поллы чурытэсь куронъёс пуктӥсько - кызьы-о мукетъёсызлэсь куром, таосыз ляб ужазы ке? Кыкетӥ пие Александр йылпумъяз Коломнаысь военной институтэз, морской пехотинец вал. Калининградын ужаз, собере басьтӥзы Москвае, Генштабе.  Таиз пие - подполковник, Россиысь обороная центрын тырше. Кузпалъяськиз, но нылпиоссы ӧвӧл на.2013-тӥ арын семьяямы бадӟым кайгу вуиз. Кузпалы Леон Маркелович быдэс улонзэ фельдшер луыса ужаз «скоройын». Кызыны кутскиз, Глазове больницае мынӥмы но, кышкыт ивор веразы: онкология. Операция лэсьтӥзы, но ӧз ни бурмы. Улонэ ик шори пилиськиз кадь. Фамилиез туж тупа вал, картэ ваньзэ ас киыныз лэсьтылӥз. Кузпалы вань дыръя мон кадь шудо адями ӧй вал. Тросэз аслым ик вераллязы вожъяськемзэс: кыӵе улыны быгатӥськоды, макем ӟеч картэд, визьмо пиналъёсыд.  Кузпалы кошкиз, шудме но сьӧраз нуиз кадь. Нокинэ адӟеме, нокинэн вераськеме уг поты вал. Со кулэм бере бадӟым коркаям огнам кыли. Нылпи юртысь одӥг пиез дорам басьтыны малпай. Ӧти, уг лыкты. Пияш 8-тӥ классын дышетске ини, нош соослэн, бадӟым будыса, семьяе мынэмзы уг поты ини, малы ке шуоно нылпи юрт соослы дор, татын улӥсьёс-ужасьёс семья луэмын ини. Кайгу пӧлы выйыса, шузимо кожасько ни вал. Куректод, бӧрдод, но улэпкын гуэ уд пыр, улон азьлань мынэ. Уж юрттэ мыным. Мон понна тужгес секыт уж - тэк улон. Шутэтскон нуналъёсы но мон нылпи юртын. Картэ муш вордэ вал, мон но 2 уморто возисько, мушъёс борды нылпиос борды кадь бурми ини. Кудӟем мурт визьтэмлэсь но урод- Мон кивалтӥсько ёросысь нылкышно кенешен. Пӧртэм ужрадъёс (Анайлэн нуналаз, 8-тӥ Мартэ) ортчытъям сяна, призывникъёсын ужасько, пие военной бере, та ӧр матын.Ёросысь кышномуртъёслэсь шуг-секытъёссэс ӟеч тодӥсько. Одӥгез соос пӧлысь - юон. Кышномуртъёс курадӟо, семьяязы картъёссы курытсэ юо ке, но эшшо но кышкыт, нылкышно ачиз «вож кыен» кушлаське ке. Калыкын юнме шуиллямтэ: кудӟем мурт визьтэмлэсь но урод. Сыӵе нылкышнолы семьяез но, пиналэз но кулэ уг луо ни, жаляса верано, та чер егитоме. Тани одӥгзэ кышномуртэ Пермь улосэ реабилитацияя центре келяй. Со азьло нылпи юртамы ужа вал, 5 пиналыз. Уж дуре кудӟыса ветлыны кутскиз. Одӥгез пиез кулӥз, кышномурт эшшо зол юыны шӧтаз. Мон соин трос пол вераськылӥ, Кирове но нуллӥмы юонлэсь кодировать карыны, номыр ӧз юрттылы. Гужем со соглаш луиз Пермь улосэ мыныны. Анайзы ӧвӧл дыръя покчи пиналъёссэ нылпи юртэ интыяно кариськи вал, картэз ӧз сёты. Но ми та семьяез син шорамы возиськом. Кышноез ӧвӧл но, пиосмурт али уг юы, соос ӵошен ӟамыръяло вал. Воргорон корка липетсэ выльдӥз. Нылпи юртысь ужасьёсынымы малпаськомы, эшмы бертытозь, коркаязы выль обойёс лякыны.Тросэз мынэсьтым юало: кызьы улоно, кызьы пиналъёсты шонер будэтоно? Сыӵе дыръя шуисько: улоно адямиос понна. Валтӥсь интые пуктӥсько зэмлыкез. Мыным туж уг кельшо возьыттэм, алдаськись адямиос. Вера, кызьы вань, мон валало, но эн эрекчаськы.   